Virallinen lehti nro C 158 , 25/05/1998 s. 0176



KIRJALLINEN KYSYMYS E-3681/97 komissiolle esittäjä(t): Thomas Megahy (PSE) (19. marraskuuta 1997) Aihe: EU:n terveys- ja turvallisuuslainsäädännön saattaminen voimaan jäsenvaltioissa Voiko komissio ilmoittaa: 1. Kuinka moni jäsenvaltio ei ole mukauttanut lainsäädäntöönsä terveyttä ja turvallisuutta koskevia direktiivejä, joita jo sovelletaan? 2. Kuinka monia toimenpiteitä on käynnistetty niitä jäsenvaltioita vastaan, jotka eivät ole yhtyneet voimassa olevaan lainsäädäntöön? 3. Onko komissio sitä mieltä, että kaikkialla Euroopan unionissa ollaan samalla tasolla terveyden ja turvallisuuden suhteen? Komission jäsenen Pádraig Flynnin komission puolesta antama vastaus (22. joulukuuta 1997) 1. Komissio haluaa ilmoittaa arvoisalle parlamentin jäsenelle, että työturvallisuuden ja työterveyden alalla annetuista 36 direktiivistä jo 32 on tullut voimaan ja näistä 24 on jo saatettu osaksi kansallista lainsäädäntöä kaikissa jäsenvaltioissa, joissa niitä sovelletaan asianmukaisesti. Niiden kahdeksan direktiivin osalta, joita ei ole vielä saatettu osaksi kansallista lainsäädäntöä kaikissa jäsenvaltioissa, tilanne on seuraava: - Direktiiviä 91/322/ETY (kemialliset, fysikaaliset ja biologiset tekijät) ((EYVL L 177, 5.7.1991. )) ei ole vielä saatettu osaksi kansallista lainsäädäntöä Kreikassa, Espanjassa, Ranskassa eikä Alankomaissa. - Direktiiviä 92/29/ETY (aluksilla tapahtuva sairaanhoito) ((EYVL L 113, 30.4.1992. )) ei ole vielä saatettu osaksi kansallista lainsäädäntöä Belgiassa, Irlannissa eikä Luxemburgissa. - Direktiivejä 92/91/ETY (kaivannaisteollisuus) ((EYVL L 348, 28.11.1992. )) ja 92/104/ETY (avo- ja kaivoslouhintateollisuus) ((EYVL L 404, 31.12.1992. )) ei ole vielä saatettu osaksi kansallista lainsäädäntöä Irlannissa. - Direktiiviä 93/103/EY (työskentely kalastusaluksilla) ((EYVL L 307, 13.12.1993. )) ei ole vielä saatettu osaksi kansallista lainsäädäntöä Belgiassa, Irlannissa eikä Italiassa. - Direktiiviä 93/104/EY (työajan järjestäminen) ((EYVL L 307, 13.12.1993. )) ei ole vielä saatettu osaksi kansallista lainsäädäntöä Kreikassa, Ranskassa, Italiassa, Luxemburgissa, Portugalissa eikä Yhdistyneessä kuningaskunnassa. - Direktiiviä 94/33/EY (nuorten työntekijöiden suojelu) ((EYVL L 216, 20.8.1994. )) ei ole vielä täysin saatettu osaksi kansallista lainsäädäntöä Kreikassa, Ranskassa, Italiassa, Luxemburgissa, Itävallassa eikä Yhdistyneessä kuningaskunnassa. - Direktiiviä 95/30/EY (biologiset tekijät työssä) ((EYVL L 155, 6.7.1995. )) ei ole vielä saatettu osaksi kansallista lainsäädäntöä Saksassa, Irlannissa, Italiassa, Luxemburgissa eikä Itävallassa. 2. Aina kun direktiivin täytäntöönpanon määräpäivä tulee, komissio käynnistää EY:n perustamissopimuksen 169 artiklan mukaisesti jäsenyysvelvoitteiden noudattamatta jättämistä koskevan menettelyn niitä jäsenvaltioita vastaan, jotka eivät ole toimittaneet komissiolle ajoissa tiedoksi kansallisia täytäntöönpanotoimiaan. Vastikään julkaistun yhteisön oikeuden soveltamisen valvontaa koskevan neljännetoista vuosikertomuksen (1996) ((EYVL C 332, 3.11.1997. )) liitteessä IV on esitetty tiedot 31. joulukuuta 1996 käynnissä olevista jäsenyysvelvoitteiden noudattamatta jättämistä koskevista menettelyistä. 3. Sen valvominen, että säädökset siirretään yhdenmukaisesti osaksi kansallista lainsäädäntöä, on jatkuvaa toimintaa. Sitä jatketaan arvoisan parlamentin jäsenen mainitsemalla alalla, jotta voitaisiin varmistaa eurooppalaisten säädösten yhtäläinen soveltaminen kaikkialla yhteisön alueella. Jos siirtäminen osaksi kansallista lainsäädäntöä näyttää komission mielestä joiltakin osin puutteelliselta, jäsenvaltioita pyydetään esittämään huomautuksensa. Komissio päättää jatkotoimista näiden vastausten, perusteluiden ja mahdollisesti puutteiden korjaamisaikeiden perusteella.